VENDIM
Nr. 303, datë 26.5.2021
PËR MIRATIMIN E LLOJEVE TË ARMATIMIT TË LËNDËVE NEUROPARALIZUESE DHE TË MJETEVE TË TJERA TË PËRDORIMIT TË FORCËS NGA POLICIA E SHTETIT
Në mbështetje të nenit 100 të Kushtetutës dhe të pikës 1, të nenit 99, të ligjit nr. 108/2014, “Për Policinë e Shtetit”, të ndryshuar, me propozimin e ministrit të Brendshëm, Këshilli i Ministrave

VENDOSI:

1. Miratimin e llojeve të armatimit të lëndëve neuroparalizuese dhe të mjeteve të tjera të përdorimit të forcës nga Policia e Shtetit, sipas lidhjes nr. 1, që i bashkëlidhet këtij vendimi dhe është pjesë përbërëse e tij.
2. Deri në rinovimin e plotë të armatimit, strukturat e Policisë së Shtetit të pajisen me armatimin dhe pajisjet aktuale.

3. Vendimi nr. 293, datë 8.4.2015, i Këshillit të Ministrave, “Për miratimin e llojeve të armatimit, të lëndëve neuroparalizuese dhe të mjeteve të tjera të përdorimit të forcës nga Policia e Shtetit”, shfuqizohet. 
4. Ngarkohet Ministria e Brendshme për zbatimin e këtij vendimi.

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe
Lidhja nr. 1
LLOJET E ARMATIMIT TË LËNDËVE NEUROPARALIZUESE DHE TË MJETEVE TË TJERA TË PËRDORIMIT TË FORCËS NGA POLICIA E SHTETIT
Punonjësit dhe strukturat e Policisë së Shtetit pajisen me armatim, municion dhe pajisje mbrojtëse e të përdorimit të forcës për kryerjen e detyrave të ngarkuara, sipas funksionit organik të çdo punonjësi policie, sipas kësaj lidhjeje.
Strukturat e Policisë së Shtetit pajisjen me armë, municion dhe pajisje speciale, në përputhje me ligjin nr. 108/2014, “Për Policinë e Shtetit”.
Llojet e armatimit, municioneve dhe pajisjeve janë, si më poshtë:

1. Armatim
1.1 Armë zjarri për përdorim individual:

a) armë të shkurtra zjarri (pistoletë) kalibër 9x19 mm. 

1.2 Armë zjarri në administrim në bazë njësie:

a) armë të gjata zjarri gjysmautomatike kalibër 5.56x45 mm deri 9x19 mm;
b) armë të gjata zjarri automatike kalibër 5.56 x 45 mm deri 9x19 mm.
1.3 Armë speciale: 

a) armë e gjatë zjarri me përpikëri të lartë gjysmëautomatike kalibër 5.56x45 mm deri 12.7x 99 mm;
b) armë me elektroshok; 

c) armë për përdorim/hedhje të municioneve dhe mjeteve të ndryshme (shotgun/lëshues); 
ç) armë të drejtuara me energji (ADE); 
d) armë për alarm dhe sinjalizim;
dh) armë pneumatike; 
e) armë për sinjalizim të lehtë akustik;
ë) armët me harkose me tojë;
f) armë zjarri me zhurmëzbutës të montuar;
g) armë zjarri të kombinuara;
gj) armë e ftohtë;
h) armë zjarri sportive;
i) armë ceremoniale;
j) mjete optike të armëve të zjarrit për shikim dhe shënjim;
k) pjesë kryesore të armëve të zjarrit;
l) pajisje e posaçme për armët e zjarrit;
ll) armë të tjera për përdorim policor, të cilat do të njihen si të tilla nga aktet ndërkombëtare, të ratifikuara me ligj në Republikën e Shqipërisë.

2. Municion:

a) municione për armët e shkurtra e të gjata të zjarrit sipas kalibrave përkatës, me të gjitha llojet e cilësisë së veprimit;
b) municione që hidhen me shotgun me saçme: gome, metalike, sintetike;
c) municione me lëndë kimike (irrituese/ngacmuese) në formë pluhuri ose lëngu për përdorim policor, që hidhen me shotgun/lëshues, me granatë dore, pajisje hedhëse, spraj (individual/kolektiv) ose tubet, për mbrojtje, menaxhimin dhe kontrollin e turmave, të cilat nuk sjellin dëme të pakthyeshme të shëndetit dhe janë në përputhje me legjislacionin në fuqi kundër torturës dhe trajtimeve a dënimeve të tjera mizore, çnjerëzore ose poshtëruese:
i. fishekë me gas lotsjellës që hidhen me shotgun;
ii. granata me gas lotsjellës që hidhen me dorë;
iii. granata me gas lotsjellës që hidhen me lëshues;
iv. spraj individual me gas lotsjellës;
v. spraj kolektiv me gas lotsjellës;
vi. pajisje gashedhëse;
ç) granata akustike, tymuese dhe verbuese për përdorim policor, të cilat nuk sjellin dëme të pakthyeshme të shëndetit dhe janë në përputhje me legjislacionin në fuqi kundër torturës dhe trajtimeve a dënimeve të tjera mizore, çnjerëzore ose poshtëruese;
d) lëndë plasëse për operacione policore.
3. Pajisje mbrojtëse e të përdorimit të forcës

3.1 Pajisje mbrojtëse e të përdorimit të forcës për përdorim individual:
a) jelek antiplumb i lehtë;
b) këmisha jelekë balistik;
c) jelek antiplumb niveli III, IIIA, IV;
ç) kaska antiplumb me dhe pa pajisje komunikimi;
d) kaska balistike antiplumb;
dh) kaska plastike;
e) kostum për mbrojtje nga mjetet e forta;
ë) veshje antieksploziv;
f) mburoja balistike individuale; 
g) mburoja plastike për mjetet e forta;
gj) mjete mbrojtëse nga lëndët kimike e bakteriologjike;
h) mjete mbrojtëse gjatë qitjes (syze balistike, kufje mbrojtëse për qitje);
i) pajisje dhe mjete optike individuale;
j) pajisje dhe mjete komunikimi;
k) pajisje dhe mjete ndriçuese;
l) pajisje dhe mjete orientimi (GPS, busulla);
ll) shkop gome/metalik;
m) pranga metalike;
n) pranga plastike;
nj) bilbil policie;
o) zinxhir individual.
3.2 Pajisje mbrojtëse e të përdorimit të forcës për përdorim kolektiv:
a) mburoja balistike kolektive;
b) pajisje dhe mjete optike (pajisje për shikim mbrapa pengesave; kamera termale, sondë, infra të kuqe; dylbi dite dhe nate);
c) detektor kërkimi (metal, eksploziv, lëndë radioaktive/kimike);
ç) pajisje vëzhgimi dhe zbulimi (dite dhe nate);
d) pajisje dhe aparate për përcaktimin e pozicionit gjeografik, distancave dhe objektivave;
dh) pajisje dhe mjete për operacione në lartësi (shkallë portative operacionale; pajisje alpinistike kolektive);
e) pajisje dhe mjete për depërtim në objekt (hapës hidraulik, shpërthyes dyersh, pinca universale, prerës hidraulik);
ë) pajisje dhe mjete kufizuese (barriera metalike, bllokues rrugësh, zinxhir kolektiv);
f) pajisje komunikimi në distancë;
g) sisteme dron/antidron;
gj) robotë antieksplozivë dhe të ndryshëm;
h) simulatorë trajnimi dhe aftësimi për çdo armë zjarri;
i) pajisje kontrolluese e testuese të qitjes;
j) pajisje të tjera për përdorim policor, të cilat do të njihen si të tilla nga aktet ndërkombëtare, të ratifikuara me ligj në Republikën e Shqipërisë.

